钦定古今图书集成/明伦汇编/交谊典/第055卷 > 《寒食灵泉宴集序》元·好问
## 钦定古今图书集成/明伦汇编/交谊典/第055卷 > 《寒食灵泉宴集序》元·好问

出天平北门三十里而近，是为凤山之东麓。有寺曰
“灵泉。”阻以绝磵，荫以深樾，重冈复岭，回合蔽映。夏秋
之交，湍流喷薄，殷勤谿谷。寺巳废于兵，而石楼之典
刑故在。僧扉禅室，间见层出。南望坡陀小山，如几案
间物，喦花错绣，群莺下上。云光金碧，林烟彩翠。阴晴
朝暮，万景岔集。盖辋川之乡社而桃源氏之别业也。
昭阳荐岁，维暮之春。诸君以仆燕路言归，东藩应聘。
困鞍马风沙之役，渝树林水鸟之盟。千里相思，一杯
为寿。扬雄献赋，自诧雕虫之工；许氾求田，乃为元龙
所讳。尊前见在，身外何穷？释尘累而玩物华，厌嚣湫
而乐闲旷。卭须我友，天与之时。兵厨之良酝踵来，京
洛之名讴自献。谈谑间作，磈磊一空。倒蔗有佳境之
馀，食苹无此时之美。一之为甚，觉今是而昨非；四者
难并，苦夜长而昼短。谪仙所谓“醉尽花柳，赏穷江山”
者，于是乎？张本不有兰亭绝唱，留故事以传之，其在
白云老兄，负古人者多矣。五言古诗，任用韵共九首，
以《寒食灵泉宴集》命篇，而某为之序，诸公可共和之。